**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh zákona, ktorým sa mení a dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) na základe úlohy B. 2 uznesenia vlády SR č. 558 zo 7.12.2016 k „Návrhu komplexného organizačného, finančného a legislatívneho riešenia problémov, ktoré spomaľujú transformáciu vlastníckych a užívateľských vzťahov k lesným pozemkom, vrátane náhrad podľa zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov“.

Návrh zákona predstavuje časť pôvodného „návrhu zákona, ktorým sa mení a dopĺňa zákon č. 326/2005 Z. z. o lesoch v znení neskorších predpisov a ktorým sa menia a dopĺňajú niektoré zákony“, ktorý bol do pripomienkového konania (LP/2018/429 v dňoch 22.6.-13.7.2018) predložený na základe úlohy č. 7 na mesiac december z Plánu legislatívnych úloh vlády Slovenskej republiky na rok 2017 ako aj na základe vyššie uvedenej úlohy B. 2 uznesenia vlády SR č. 558 zo 7.12.2016. Keďže však k tomuto pôvodnému návrhu ostali neodstránené niektoré rozpory s Ministerstvom životného prostredia Slovenskej republiky a časť hromadnej pripomienky, predkladateľ prepracoval pôvodný návrh a zúžil ho len na zmeny vyplývajúce z vyššie uvedenej úlohy B. 2 uznesenia vlády SR č. 558 zo 7.12.2016. Zvyšná časť pôvodného návrhu bude predložená na rokovanie poradných orgánov vlády a na rokovanie vlády ako samostatný návrh po odstránení alebo inom vyriešení pretrvávajúcich rozporov s Ministerstvom životného prostredia Slovenskej republiky a ostávajúcou časťou hromadnej pripomienky.

Návrh zákona v článku I. rieši úpravu zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov (ďalej len „zákon o pôde“), v článku II. Upravuje sadzobník správnych poplatkov v nadväznosti na úpravu niektorých konaní a v článku III. sú uvedené zmeny v zákone č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov v znení neskorších predpisov (ďalej len „zákon o nájme“) vyplývajúce z vyňatia oblasti nájmu lesných pozemkov z tohto zákona. Článok IV. obsahuje novelizáciu ustanovení zákona č. 326/2005 Z. z. o lesoch v znení neskorších predpisov (ďalej len „zákon o lesoch“), vrátane problematiky nájmu lesných pozemkov.

Návrhy úprav v jednotlivých článkoch sú spracované tak, aby vzájomne nadväzovali a zabezpečili komplexné riešenie pri uplatňovaní zákona o lesoch, zákona o pôde a pri riešení nájomných vzťahov k lesnému pozemku.

Návrh zákona, v nadväznosti na vyššie uvedenú úlohu B.2 uznesenia vlády SR č. 558 zo 7.12.2016 upravuje v článku I. niektoré ustanovenia zákona o pôde, ktorý v dobe jeho vzniku (účinnosť od 24.6.1991) určil, že nadobudnutím jeho účinnosti, vzniká k poľnohospodárskej pôde a k lesným pozemkom „nájomný vzťah zo zákona“. Nesúlad medzi zákonom o lesoch a podmienkami zákona o pôde viažuci sa k spôsobu ukončenia nájmu zo zákona k lesným pozemkom spôsobuje v praxi množstvo problémov. Predloženým návrhom novely zákona o pôde sa mení znenie § 22 a § 22a upravujúce ukončenie nájmu lesných pozemkov zo zákona a postup povinných a oprávnených osôb v tomto procese. Vyššie uvedená úloha B.2 uznesenia vlády SR č. 558 zo 7.12.2016 určila aj povinnosť vydania všeobecne záväzného právneho predpisu na určenie výšky nájomného za „nájom zo zákona“; súčasťou predkladaného materiálu je aj návrh takéhoto predpisu, ktorý umožní jednoducho a exaktne určiť výšku nájomného k lesnému pozemku.

Návrh zákona je v súlade s Ústavou Slovenskej republiky, ústavnými zákonmi, nálezmi ústavného súdu, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právnymi aktmi Európskej únie.

Návrh zákona nie je potrebné predložiť do vnútrokomunitárneho pripomienkovania.

Dátum nadobudnutia účinnosti sa navrhuje ako delený s ohľadom na potrebu prípravy okresných úradov na aplikáciu konaní o evidencii lesných pozemkov a na potrebu zabezpečiť, aby adresáti zákona mali dostatok času na oboznámenie sa s novou právnou úpravou.

Návrh zákona sa predkladá bez rozporov.